DEĊIŻJONI TAL-KUMMISSJONI
ta’ l-24 ta’ Ġunju 2005
li temenda għat-tielet darba d-Deċiżjoni 2004/614/KE dwar il-perjodu ta' applikazzjoni tal-miżuri ta' protezzjoni marbuta ma’ l-influwenza tat-tjur fl-Afrika t'Isfel
(notifikata taħt id-dokument numru C(2005 1863)
(Test b'rilevanza għaż-ŻEE)
(2005/469/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/496/KEE tal-15 ta' Lulju 1991 li tistipula l-prinċipji li jirregolaw l-organizzazzjoni ta' kontrolli veterinarji fuq annimali li jidħlu fil-Komunità minn pajjiżi terzi, u li temenda d-Direttivi 89/662/KEE, 90/425/KEE, u 90/675/KEE (1), u b'mod partikolari l-Artikolu 18(7) tagħha,
Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistipula l-prinċipji li jirregolaw l-organizzazzjoni tal-kontrolli veterinarji fuq prodotti li jidħlu fil-Komunità minn pajjiżi terzi (2), u b'mod partikulari l-Artikolu 22(6) tagħha,
Billi:
(1)
Bid-Deċiżjoni tal-Kummissjoni 2004/614/KE ta' l-24 ta' Awwissu 2004 dwar il-miżuri ta' protezzjoni relatati ma' l-influwenza tat-tjur b’patoġeniċità għolja fir-Repubblika ta' l-Afrika t'Isfel (3), il-Kummissjoni adottat miżuri ta' protezzjoni fir-rigward ta' l-influwenza tat-tjur f’qatgħat ta' għasafar li ma jtirux fl-Afrika t'Isfel.
(2)
F’Diċembru 2004, wasal tagħrif għand il-Kummissjoni mill-Afrika t’Isfel li indika li l-qagħda tal-marda fil-qatgħat ta' għasafar li ma jtirux tjiebet. Madankollu, dak it-tagħrif ma kienx jippermetti lill-Kummissjoni li tikkonkludi li l-marda ġiet ikkontrollata effettivament. L-ebda tagħrif ieħor ma wasal mill-Afrika t'Isfel u l-qagħda kurrenti tal-marda mhijiex ċara.
(3)
F’dawn iċ-ċirkostanzi huwa xieraq li l-applikazzjoni tad-Deċiżjoni 2004/614/EC tiġi estiża għal sitt xhur oħra. Madankollu, dik id-Deċiżjoni tista’ tiġi riveduta qabel it-tmiem tal-perjodu ta’ sitt xhur skond tagħrif ieħor li jasal mingħand l-Afrika t’Isfel.
(4)
Il-miżuri previsti f'din id-Deċiżjoni huma skond l-opinjoni tal-Kumitat Permanenti dwar il-Katina Alimentari u Saħħet l-Annimali,
ADOTTAT DIN ID-DEĊIŻJONI:
Artikolu 1
Fl-Artikolu 7 tad-Deċiżjoni 2004/614/KE, id-data “it-30 ta' Ġunju 2005” tinbidel mid-data “31 ta' Diċembru 2005”.
Artikolu 2
Din id-Deċiżjoni hija indirizzata lill-Istati Membri.
Magħmula fi Brussell, nhar l-24 ta’ Ġunju 2005.